《观海》
宋代·释文珦

粤自两仪分，溟波长诸水。
涵渟昭体量，沆瀁无涯涘。
一目但浺瀜，百川竞输委，
东闻号扶桑，西或称蒙汜。
浴日扬明辉，浮天忘表里。
神灵奠厥居，鳞介安攸止。
蜃气成楼台，珠光耀坻沚。
渔商所依凭，利用何穷已。
喜楫通九夷，乘风超万里。
初唯见平相，渐得悟深理。
傥可觅蓬莱，当从赤松子。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。